Predkladacia správa

Iniciatívu na uzavretie Dohody medzi vládou Slovenskej republiky a vládou Bosny a Hercegoviny o zrušení vízovej povinnosti pre držiteľov diplomatických alebo služobných pasov vyvinula Rada ministrov Bosny a Hercegoviny, ktorá v novembri 1999 doručila Ministerstvu zahraničných vecí Slovenskej republiky prostredníctvom Ministerstva zahraničných vecí Bosny a Hercegoviny diplomatickou cestou nótu č. 10821-07-6721/99 z 22. septembra 1999. 

	Zosúlaďovanie textu dohody prebiehalo formou korešpondencie medzi vecnými gestormi dohody Ministerstvom vnútra Slovenskej republiky a Ministerstvom vnútra Bosny a Hercegoviny. Výsledkom je predložený návrh bezvízovej dohody, ktorý po vyriešení vnútroštátneho sporu ohľadne charakteru bezvízových dohôd Ministerstvo vnútra Slovenskej republiky predkladá ako návrh medzivládnej dohody.

Predkladaná dohoda umožňuje občanom Slovenskej republiky, držiteľom platných  diplomatických alebo služobných pasov a občanom Bosny a Hercegoviny, držiteľom platných diplomatických alebo služobných pasov, ako aj ich rodinným príslušníkom, ktorí sú držiteľmi platných diplomatických alebo služobných pasov, zdržiavať sa na území druhej zmluvnej strany po čas nepresahujúci deväťdesiat (90) dní v priebehu šiestich (6) mesiacov. Táto dohoda vyhradzuje každej zmluvnej strane právo odoprieť vstup alebo skrátiť pobyt občanom štátu druhej zmluvnej strany, ktorých považuje za nežiaducich.

Predložený návrh Dohody medzi vládou Slovenskej republiky a vládou Bosny a Hercegoviny o zrušení vízovej povinnosti pre držiteľov diplomatických alebo služobných pasov je štandardným znením bezvízovej dohody a okrem nových kritérií vyžadovaných Schengenskou dohodou a komunitárnym právom Európskej únie neobsahuje iné skutočnosti, ktoré by neboli uplatňované súčasnou právnou úpravou. Návrh dohody korešponduje s doposiaľ uzavretými bezvízovými dohodami, ktorými je Slovenská republika viazaná. 

Vykonanie obvyklých formálnych úkonov súvisiacich s uzavretím dohody zabezpečí Ministerstvo vnútra Slovenskej republiky v súčinnosti s Ministerstvom zahraničných vecí  Slovenskej republiky v súlade s platnými predpismi. Vykonávanie dohody po nadobudnutí jej platnosti zabezpečí Ministerstvo vnútra Slovenskej republiky.

Predložený návrh dohody zodpovedá záujmom vízovej politiky Slovenskej republiky. Je vypracovaný v súlade s právnym poriadkom Slovenskej republiky a všeobecnými zásadami medzinárodného práva, ako aj záväzkami Slovenskej republiky vyplývajúcimi jej z iných medzinárodných dokumentov.

	Predložený návrh dohody nemá finančný, ekonomický a environmentálny vplyv a nemá vplyv na zamestnanosť.